ปกรณ์ นิลประพันธ์

**ปกรณ์ นิลประพันธ์** (เกิด 1 พฤศจิกายน พ.ศ. 2511) เป็นนักการเมืองและนักกฎหมายชาวไทย ปัจจุบันดำรงตำแหน่งรองนายกรัฐมนตรีฝ่ายกฎหมาย ในรัฐบาลอนุทิน ชาญวีรกูล อดีตเลขาธิการคณะกรรมการกฤษฎีกา

## ประวัติ
ปกรณ์เกิดเมื่อวันที่ 1 พฤศจิกายน พ.ศ. 2511 สำเร็จการศึกษาระดับปริญญาตรีจากคณะนิติศาสตร์ มหาวิทยาลัยธรรมศาสตร์ จากนั้นได้รับทุนจากรัฐบาลออสเตรเลียไปศึกษาต่อและสำเร็จการศึกษาระดับปริญญาโท สาขาวิชากฎหมายการแข่งขันทางการค้า จากคณะนิติศาสตร์ มหาวิทยาลัยซิดนีย์ ประเทศออสเตรเลีย หลังจากกลับประเทศไทยยังผ่านการอบรมหลักสูตรภายในประเทศอีกหลายหลักสูตร ชีวิตส่วนตัว สมรสกับ สมาพร นิลประพันธ์ ผู้อำนวยการสถาบันพัฒนานักกฎหมายเอกชน

## การทำงาน

### ราชการ
หลังเดินทางกลับประเทศไทยหลังจากสำเร็จการศึกษาจากประเทศออสเตรเลีย ปกรณ์ได้ดำรงตำแหน่งหลายตำแหน่งในสำนักงานคณะกรรมการกฤษฎีกา เช่น นิติกรในกองกฎหมายต่างประเทศ เลขานุการคณะกรรมการวินิจฉัยร้องทุกข์ภูมิภาคประจำภาคเหนือ เลขานุการคณะกรรมการวินิจฉัยร้องทุกข์ส่วนกลาง ผู้อำนวยการสถาบันกฎหมายพัฒนาเศรษฐกิจ เลขานุการคณะกรรมการพัฒนากฎหมาย ผู้อำนวยการฝ่ายพัฒนากฎหมาย ผู้อำนวยการสำนักกฎหมายต่างประเทศ และกรรมการร่างกฎหมายประจำ เป็นต้น ต่อมาในปี พ.ศ. 2558 ได้ดำรงตำแหน่งรองเลขาธิการคณะกรรมการกฤษฎีกาเป็นสมัยแรก จากนั้นในปี พ.ศ. 2559 ถูกย้ายไปดำรงตำแหน่งรองเลขาธิการคณะรัฐมนตรีในช่วงเวลาสั้น ๆ ก่อนกลับมาดำรงตำแหน่งรองเลขาธิการคณะกรรมการกฤษฎีกาเป็นสมัยที่ 2 ในปีเดียวกัน จากนั้นในเดือนมิถุนายน พ.ศ. 2561 ถูกย้ายไปดำรงตำแหน่งเลขาธิการคณะกรรมการพัฒนาระบบราชการ จนกระทั่งวันที่ 27 มกราคม พ.ศ. 2563 ได้รับพระบรมราชโองการโปรดเกล้าฯ แต่งตั้งให้ดำรงตำแหน่งเลขาธิการคณะกรรมการกฤษฎีกา

ในระหว่างการดำรงตำแหน่งเลขาธิการคณะกรรมการกฤษฎีกา ปกรณ์ยังได้รับการแต่งตั้งให้ดำรงตำแหน่งกรรมการในองค์กรต่าง ๆ เช่น กรรมการธนาคารแห่งประเทศไทย กรรมการผู้ทรงคุณวุฒิในคณะกรรมการพัฒนาระบบราชการ กรรมการผู้ทรงคุณวุฒิในคณะกรรมการข้าราชการพลเรือน กรรมการติดตาม ตรวจสอบ และประเมินผล ในราชวิทยาลัยจุฬาภรณ์ กรรมการกำกับหลักทรัพย์และตลาดหลักทรัพย์ และกรรมการสภาพัฒนาการเศรษฐกิจและสังคมแห่งชาติ

ในการทำงานในคณะกรรมการกฤษฎีกาในช่วงแรก ปกรณ์มีบทบาทในการร่างกฎหมายต่าง ๆ เช่น พระราชบัญญัติการชุมนุมสาธารณะ พ.ศ. 2558 รวมถึงยังได้รับการแต่งตั้งให้เป็นอนุกรรมาธิการยกร่างบทบัญญัติแห่งรัฐธรรมนูญ ในคณะกรรมาธิการยกร่างรัฐธรรมนูญ พ.ศ. 2558 และเป็นเลขานุการคนที่ 1 ในคณะกรรมการร่างรัฐธรรมนูญ พ.ศ. 2559 ส่วนในการดำรงตำแหน่งเลขาธิการคณะกรรมการกฤษฎีกา ปกรณ์เคยแสดงความคิดเห็นคัดค้านรัฐบาลในขณะนั้นที่จะออกพระราชบัญญัติกู้เงิน 500,000 ล้านบาท เพื่อใช้ในโครงการเติมเงินผ่านกระเป๋าเงินดิจิทัล 10,000 บาท ทำให้เศรษฐา ทวีสิน นายกรัฐมนตรีและรัฐมนตรีว่าการกระทรวงการคลังในขณะนั้น พิจารณาไม่ต่ออายุราชการให้กับปกรณ์

### การเมือง
หลังการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 อนุทิน ชาญวีรกูล นายกรัฐมนตรีและรัฐมนตรีว่าการกระทรวงมหาดไทย ได้ทาบทามให้ปกรณ์มาดำรงตำแหน่งเป็นรองนายกรัฐมนตรี ดูแลด้านกฎหมาย ในรัฐบาลชุดใหม่ แทนบวรศักดิ์ อุวรรณโณ ที่แสดงเจตจำนงไม่ดำรงตำแหน่งต่อในวาระที่ 2 ต่อมาเมื่อวันที่ 29 มีนาคม พ.ศ. 2569 ปกรณ์ได้ลาออกจากตำแหน่งเลขาธิการคณะกรรมการกฤษฎีกา โดยพระบาทสมเด็จพระวชิรเกล้าเจ้าอยู่หัวมีพระบรมราชโองการโปรดเกล้าฯ ให้พ้นจากตำแหน่งในวันเดียวกัน และมีพระบรมราชโองการโปรดเกล้าฯ แต่งตั้งให้เป็นรองนายกรัฐมนตรีในวันถัดมา (30 มีนาคม)

### เอกชน
ปกรณ์เคยเป็นกรรมการในบริษัทมหาชนจำกัดที่เป็นรัฐวิสาหกิจ โดยเคยเป็นประธานกรรมการ ประธานกรรมการอิสระ ประธานกรรมการตรวจสอบ และประธานกรรมการสรรหาและกำหนดค่าตอบแทนของบริษัท พีทีที โกลบอล เคมิคอล จำกัด (มหาชน) ตั้งแต่ปี พ.ศ. 2561 และเคยเป็นกรรมการอิสระ ประธานกรรมการธรรมาภิบาล และกรรมการตรวจสอบของบริษัท ท่าอากาศยานไทย จำกัด (มหาชน) ตั้งแต่ปี พ.ศ. 2568 อย่างไรก็ตาม ปกรณ์ได้ลาออกจากทุกตำแหน่งในทั้งสองบริษัทข้างต้นตั้งแต่เมื่อวันที่ 25 มีนาคม พ.ศ. 2569

## เครื่องราชอิสริยาภรณ์
ปกรณ์ นิลประพันธ์ ได้รับพระราชทานเครื่องราชอิสริยาภรณ์ดังนี้

## อ้างอิง

หมวดหมู่:นักกฎหมายชาวไทย
หมวดหมู่:บุคคลจากคณะนิติศาสตร์ มหาวิทยาลัยธรรมศาสตร์
หมวดหมู่:เลขาธิการคณะกรรมการกฤษฎีกา
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.
หมวดหมู่:ผู้ได้รับเครื่องราชอิสริยาภรณ์ จ.ภ.
หมวดหมู่:ผู้ได้รับเหรียญจักรพรรดิมาลา
หมวดหมู่:รองนายกรัฐมนตรีไทย
หมวดหมู่:ศิษย์เก่าจากมหาวิทยาลัยซิดนีย์